b'\n_START_ARTICLE_\nFairchild Republic A-10 Thunderbolt II\n_START_SECTION_\nOzadje\n_START_PARAGRAPH_\nRazvoj so spodbudile kritike na ra\xc4\x8dun Vojnega letalstva ZDA, da ne jemlje resno zra\xc4\x8dne podpore. V vietnamski vojni je bilo veliko juri\xc5\xa1nikov sestreljenih z ognjem malokalibrskega oro\xc5\xbeja, izstrelki zemlja-zrak in protiletalskim ognjem na nizkih vi\xc5\xa1inah, kar je izpostavilo potrebo po letalu, ki bi bilo sposobno prestati tak ogenj. Poleg tega helikopterji UH-1 Iroquois in AH-1 Cobra, ki so imeli takrat vlogo neposredne zra\xc4\x8dne podpore, niso bili u\xc4\x8dinkoviti proti oklepnikom, saj so nosili samo protipehotne strojnice in nevodljive rakete, namenjene neoklepljenim tar\xc4\x8dam. Tudi hitri reaktivci, kot so F-100 Super Sabre, F-105 Thunderchief in F-4 Phantom II, se niso izkazali v tej vlogi, saj piloti zaradi velike hitrosti niso mogli natan\xc4\x8dno ciljati in kro\xc5\xbeiti nad bojnim obmo\xc4\x8djem. Zato je imel glavno vlogo neposredne zra\xc4\x8dne podpore zanesljivi, a zastareli juri\xc5\xa1nik iz obdobja korejske vojne A-1 Skyraider.\n_START_SECTION_\nProgram A-X\n_START_PARAGRAPH_\nLeta 1966 je USAF ustanovila programsko pisarno Attack Experimental (A-X) in 6. marca 1967 poslala 21 pogodbenim oro\xc5\xbearskim podjetjem poizvedbo o zmogljivostih. Cilj je bil ustvariti \xc5\xa1tudijo nizkocenovnega juri\xc5\xa1nika. Leta 1969 je sekretar Vojnega letalstva zaprosil oblikovalca Pierra Spreyja, naj napi\xc5\xa1e natan\xc4\x8dne specifikacije predlaganega projekta. Njegov za\xc4\x8detni doprinos je bil prikrit zaradi njegove predhodne vpletenosti v kontroverzni program F-X. Sprey je stopil v stik s piloti letala A-1 Skyraider, ki so slu\xc5\xbeili v Vietnamu, in analiziral letala, takrat v uporabi v tej vlogi. Pri\xc5\xa1el je do zaklju\xc4\x8dka, da bi moralo imeti idealno letalo dolg zadr\xc5\xbeevalni \xc4\x8das, dobro okretnost pri nizkih hitrostih, mogo\xc4\x8den top in izjemno sposobnost pre\xc5\xbeivetja. Povedano druga\xc4\x8de, zdru\xc5\xbeevati bi moralo najbolj\xc5\xa1e lastnosti letal Ilju\xc5\xa1in Il-2, Henschel Hs 129 in A-1 Skyraider, poleg tega pa bi moral primerek stati manj kot 3 milijone USD. Sodelavcem programa je Sprey naro\xc4\x8dil, naj preberejo biografijo letalskega asa iz druge svetovne vojne Hansa-Ulricha Rudla za navdih. Projekt je predstavljal prvo letalo Vojnega letalstva, na\xc4\x8drtovano izklju\xc4\x8dno za neposredno zra\xc4\x8dno podporo._NEWLINE_Maja 1970 je USAF izdala predelan in mnogo natan\xc4\x8dnej\xc5\xa1i zahtevek za ponudbe za letalo. V tem obdobju so poveljniki spoznali, da se krepi gro\xc5\xbenja sovjetskih oklepnih sil na vietnamskem boji\xc5\xa1\xc4\x8du, hkrati pa so uvideli potrebo po ofenzivnem delovanju v vsakem vremenu. V specifikacijah je bila zdaj zahteva, da mora biti letalo posebej na\xc4\x8drtovano za opremljanje s 30-mm topom. Druge zahteve so bile \xc5\xa1e najvi\xc5\xa1ja hitrost 740 km/h (400 vozlov), vzletna razdalja 1.200 m, 7300 kg zunanje nosilnosti, 460-kilometrski bojni radij in cena 1,4 milijona USD na primerek._NEWLINE_Isto\xc4\x8dasno je iz\xc5\xa1el lo\xc4\x8den zahtevek za ponudbe za A-X-ov 30-milimetrski top, z zahtevo po visoki hitrosti streljanja (4.000 nabojev na minuto) in visoki izstopni hitrosti. Od \xc5\xa1estih podjetij, ki so poslala ponudbe za letalo, je USAF izbrala Northrop in Fairchild Republic za izdelavo prototipov z oznakama YA-9A in YA-10A, podjetji General Electric in Philco-Ford sta pa dobili nalogo gradnje in preskusa prototipa topa GAU-8._NEWLINE_Prvi YA-10A je bil zgrajen v kraju Hagerstown (Maryland), krstni polet je izvedel 10. maja 1972. Po preskusu in primerjalnem testu proti YA-9A je Vojno letalstvo 18. januarja 1973 oznanilo, da dobi pogodbo za proizvodnjo podjetje Fairchild-Republic, podjetje General Electric pa je bilo junija tega leta izbrano za proizvodnjo topa GAU-8. Da bi dokazali potrebo po nakupu novega juri\xc5\xa1nika, so YA-10 preskusili tudi ob boku letala Ling-Temco-Vought A-7D Corsair II, glavnega dotedanjega juri\xc5\xa1nika Vojnega letalstva ZDA. Prvi serijski primerek A-10 je poletel oktobra 1975, dobava vojski pa se je pri\xc4\x8dela marca naslednje leto. Skupno je bilo zgrajenih 715 letal, zadnji primerek je bil dobavljen leta 1984._NEWLINE_En warthog je bil predelan v dvosede\xc5\xbeno razli\xc4\x8dico A-10 N/AW (Night/Adverse Weather -\xc2\xa0\xc2\xbbletenje pono\xc4\x8di/v slabem vremenu\xc2\xab). N/AW je bil predelan preskusni A-10, imel je dodaten sede\xc5\xbe za oficirja, odgovornega za elektronske protiukrepe, navigacijo in ozna\xc4\x8devanje ciljev. Podjetje Fairchild ga je ponudilo vojski, vendar ne USAF, ne morebitni kupci iz tujine niso pokazali zanimanja. USAF je leta 1981 naro\xc4\x8dila dvosede\xc5\xbeno trena\xc5\xbeno razli\xc4\x8dico, vendar je ameri\xc5\xa1ki Kongres ukinil financiranje, zato ni bil izdelan noben primerek. Edini dvosede\xc5\xbeni primerek A-10 se zdaj nahaja v letalskem muzeju v sklopu opori\xc5\xa1\xc4\x8da Edwards Air Force Base.\n_START_SECTION_\nKonstrukcija in lastnosti\n_START_PARAGRAPH_\nA-10 je okreten pri nizkih vi\xc5\xa1inah in hitrostih zaradi velike povr\xc5\xa1ine kril, njihove vitkosti in velikih zakrilc. Vitka krila omogo\xc4\x8dajo tudi kratko vzletno in pristajalno razdaljo, kar omogo\xc4\x8da delovanje s slab\xc5\xa1e urejenih letali\xc5\xa1\xc4\x8d blizu frontnih linij. Letalo se lahko dlje \xc4\x8dasa zadr\xc5\xbeuje nad bojnim poljem in operira na vi\xc5\xa1inah pod 300 m pri vidljivosti 2,4 km. Obi\xc4\x8dajno leti z razmeroma nizko hitrostjo 560 km/h (300 vozlov), zaradi \xc4\x8desar je mnogo u\xc4\x8dinkovitej\xc5\xa1e od hitrej\xc5\xa1ih lovskih bombnikov, ki imajo pogosto te\xc5\xbeave z majhnimi ali premi\xc4\x8dnimi cilji._NEWLINE_Sprednji rob krila je prekrit s satastimi kovinskimi plo\xc5\xa1\xc4\x8dami, kar pove\xc4\x8duje trdnost ob minimalnem pove\xc4\x8danju te\xc5\xbee. Podobne plo\xc5\xa1\xc4\x8de prekrivajo tudi krmilne povr\xc5\xa1ine. Oporne gredi so nelo\xc4\x8dljiv del plo\xc5\xa1\xc4\x8d, ki tvorijo ostalo zunanjo povr\xc5\xa1ino, sode\xc4\x8d po izku\xc5\xa1njah v boju je tak tip plo\xc5\xa1\xc4\x8d odpornej\xc5\xa1i na po\xc5\xa1kodbe. Ker ne nosijo te\xc5\xbee, jih je mo\xc5\xbeno zamenjati kar na terenu, po potrebi tudi s provizori\xc4\x8dnimi materiali. Krilca so blizu konca kril in imajo \xc5\xa1e dve posebnosti, ki pove\xc4\x8dujeta okretnost: so ve\xc4\x8dja kot obi\xc4\x8dajno in obsegajo skoraj polovico razpona kril, poleg tega pa so razcepljena (t. i. deceleroni)._NEWLINE_A-10 je zasnovan za vzdr\xc5\xbeevanje, oboro\xc5\xbeevanje in dotakanje goriva z minimalno koli\xc4\x8dino opreme, tudi mnoga popravila je mo\xc5\xbeno izvajati na terenu. Prav tako so (kar je sicer nenavadno) \xc5\xa1tevilni deli izmenljivi med levo in desno stranjo, vklju\xc4\x8dno z motorji, pristajalnimi kolesi in navpi\xc4\x8dnimi stabilizatorji. Robustna pristajalna kolesa in ravna krila omogo\xc4\x8dajo delovanje s kratkih in grobih stez tudi pri velikih obte\xc5\xbeitvah, zato lahko za vzletanje ter pristajanje uporablja pomo\xc5\xbene povr\xc5\xa1ine po\xc5\xa1kodovanih zra\xc4\x8dnih opori\xc5\xa1\xc4\x8d in celo ravne odseke avtocest. Opremljen je s parom turboventilatorskih motorjev General Electric TF-34-100/A, ki sta pritrjena na nosilce na zunanjosti trupa, tik nad in za krili. \xc4\x8ce motor zaradi zadetka eksplodira, je na ta na\xc4\x8din trup za\xc5\xa1\xc4\x8diten pred po\xc5\xa1kodbami. Motorja oddajata razmeroma malo infrarde\xc4\x8dega sevanja, postavitev nad repnimi stabilizatorji pa zakriva izpuh od spodaj, s \xc4\x8demer je zmanj\xc5\xa1ana zaznavnost za toplotno vodene rakete zemlja-zrak. Obrnjena sta navzgor za 9 \xc2\xba, kar izni\xc4\x8di silo zaradi postavitve nad aerodinami\xc4\x8dnim te\xc5\xbei\xc5\xa1\xc4\x8dem letala._NEWLINE_Sprednje pristajalno kolo je zna\xc4\x8dilno zamaknjeno na desno, zato da je lahko topovska cev vgrajena vzdol\xc5\xbe osi letala, saj bi sicer streljanje zaradi mo\xc4\x8dnega odsuna povzro\xc4\x8dilo zana\xc5\xa1anje iz smeri. Posledi\xc4\x8dno pri vo\xc5\xbenji po tleh ostreje obra\xc4\x8da na desno kot na levo. Glavni pristajalni kolesi v uvle\xc4\x8denem polo\xc5\xbeaju deloma molita iz le\xc5\xbei\xc5\xa1\xc4\x8d in nista pokriti, zaradi \xc4\x8desar je manj po\xc5\xa1kodb pri zasilnem pristanku na trebuhu. Vsa kolesa se izvla\xc4\x8dijo proti repu, na ta na\xc4\x8din lahko ob odpovedi hidravlike pri izvla\xc4\x8denju pomaga zra\xc4\x8dni upor.\n_START_SECTION_\nOboro\xc5\xbeitev\n_START_PARAGRAPH_\nA-10 lahko nosi soliden nabor zunanje oboro\xc5\xbeitve, vendar je njegovo glavno oro\xc5\xbeje vgrajeni 30-milimetrski rotirajo\xc4\x8di top GAU-8/A Avenger, eden najmo\xc4\x8dnej\xc5\xa1ih letalskih topov vseh \xc4\x8dasov, ki izstreljuje protioklepne granate z osiroma\xc5\xa1enim uranom. V izvirniku je lahko pilot preklapljal med 2100 in 4200 izstrelki na minuto kasneje pa je bila hitrost streljanja fiksirana na 3900 na minuto. Top ob spro\xc5\xbeitvi potrebuje pribli\xc5\xbeno pol sekunde, da se zavrti na delovno hitrost. V prvi sekundi tako top izstreli 50 granat, nato pa 65 do 70 na sekundo. Natan\xc4\x8den je toliko, da med letom 80\xc2\xa0% izstrelkov pristane v krogu premera 12,4 metra na oddaljenosti 1220 m. Optimiziran je za razdaljo do cilja 1.220\xc2\xa0m (4.000\xc2\xa0ft) pri 30-stopinjskem spustu. Njegov mehanizem je premaknjen rahlo na levo od vzdol\xc5\xbene osi, cev pa je poravnana z osjo. Boben za strelivo meri 1,8 m v dol\xc5\xbeino in lahko nosi 1350 granat, obi\xc4\x8dajno pa vanj nalo\xc5\xbeijo 1174 granat. Je posebej za\xc5\xa1\xc4\x8diten s plo\xc5\xa1\xc4\x8dami oklepa razli\xc4\x8dnih debelin, ki so oblikovane tako, da detonirajo izstrelke. Zadnja plast oklepa okrog samega bobna ga \xc5\xa1\xc4\x8diti pred drobci. Povpre\xc4\x8den odsun pri streljanju zna\xc5\xa1a 45\xc2\xa0kN, kar je ve\xc4\x8d kot pol celotnega potiska, ki ga generirata warthogova motorja (40,3 kN vsak). Kljub veliki sili pa streljanje pri vodoravnem letu upo\xc4\x8dasni letalo le malenkostno, saj piloti zaradi pregrevanja streljajo v najve\xc4\x8d nekajsekundnih rafalih._NEWLINE_Od ostale oboro\xc5\xbeitve je najpogosteje opremljen z raketami zrak-zemlja AGM-65 Maverick z elektro-opti\xc4\x8dnim (televizijskim) ali infrarde\xc4\x8dim vodenjem. Te so uporabne na ve\xc4\x8djih razdaljah do cilja, kjer je manj\xc5\xa1e tveganje zaradi protiletalskega ognja. Med zalivsko vojno, ko warthogi \xc5\xa1e niso imeli infrarde\xc4\x8dih kamer za no\xc4\x8dno gledanje, so piloti improvizirali in pono\xc4\x8di uporabljali kar kamere na raketah. Med ostalo obi\xc4\x8dajno oboro\xc5\xbeitvijo so \xc5\xa1e kasetne bombe in nevodljive rakete Hydra 70. A-10 lahko nosi tudi lasersko vodene bombe, vendar jih uporabljajo razmeroma redko. Obi\xc4\x8dajno letijo s kompletom za elektronske protiukrepe ALQ-131 pod enim krilom in raketama zrak-zrak AIM-9 Sidewinder na konicah kril za samoobrambo, vendar se v zra\xc4\x8dnih bojih ne morejo kosati z lovskimi letali.\n_START_SECTION_\nRobustnost\n_START_PARAGRAPH_\nA-10 slovi kot izjemno trpe\xc5\xbeen, sposoben je prestati neposredne zadetke protioklepnih in visokoeskplozivnih izstrelkov do kalibra 23 mm. Ima rezervni sistem za hidravli\xc4\x8dno krmiljenje in dodaten mehanski sistem za neposredno ro\xc4\x8dno krmiljenje, za primer, \xc4\x8de odpovesta oba hidravli\xc4\x8dna sistema. V neposrednem na\xc4\x8dinu je letalo dovolj upravljivo za vrnitev v opori\xc5\xa1\xc4\x8de, le povratne sile, ki delujejo na ro\xc4\x8dice, so ve\xc4\x8dje. Warthog je zasnovan tako, da lahko leti brez enega motorja, polovice repa ali polovice enega krila._NEWLINE_Kokpit in deli krmilnega sistema so obdani s 540 kg oklepnih plo\xc5\xa1\xc4\x8d iz titana, kar zna\xc5\xa1a skoraj 6\xc2\xa0% prazne te\xc5\xbee letala. Zaradi svoje razporeditve so dobile vzdevek\xc2\xa0\xc2\xbbkopalna kad\xc2\xab\xc2\xa0(angle\xc5\xa1ko bathtub). Oklep preizku\xc5\xa1eno prenese rafale iz 23-mm topov in posami\xc4\x8dne zadetke 57-milimetrskih izstrelkov. Titanove plo\xc5\xa1\xc4\x8de so razli\xc4\x8dnih debelin, od 13 do 38 mm, razporejene glede na predvidene trajektorije izstrelkov v boju. Vse notranje povr\xc5\xa1ine kadi, ki se neposredno odpirajo proti pilotu, so dodatno prekrite z ve\xc4\x8dplastnim najlonskim \xc5\xa1\xc4\x8ditom, ki varuje pred okru\xc5\xa1ki. Steklen pokrov kokpita je odporen proti strelom iz malokalibrskega oro\xc5\xbeja._NEWLINE_Ranljive zaloge goriva so spravljene v rezervoarjih blizu sredine trupa, lo\xc4\x8deno od ogrodja. Na ta na\xc4\x8din morajo izstrelki predreti zunanjo povr\xc5\xa1ino letala in \xc5\xa1e obod rezervoarja preden dose\xc5\xbeejo gorivo. Cevi za gorivo so opremljene s samozatesnitveno peno, \xc4\x8de pa so po\xc5\xa1kodbe prehude, se zaprejo ventili do prizadetega dela. Ve\xc4\x8dina komponent sistema za gorivo se nahaja znotraj rezervoarjev, tako da gorivo ne pu\xc5\xa1\xc4\x8da navzven ob mehanskih okvarah. Zunanja in notranja stena rezervoarjev sta prekriti s poliuretansko peno, ki zadr\xc5\xbeuje odpadke in omeji iztekanje goriva ob morebitni po\xc5\xa1kodbi. Motorja sta pregrajena s po\xc5\xbearnimi pregradami in imata gasilsko opremo. V primeru, da odpovejo vsi \xc5\xa1tirje glavni rezervoarji, je v rezervnih dovolj goriva za 370 km leta._NEWLINE_A-10 je zasnovan za delovanje s slab\xc5\xa1e pripravljenih in improviziranih letali\xc5\xa1\xc4\x8d, kjer je velika nevarnost za po\xc5\xa1kodbe motorjev zaradi smeti. Visoka postavitev njegovih motorjev zmanj\xc5\xa1uje nevarnost po\xc5\xa1kodb zaradi vstopa ve\xc4\x8djih trdnih predmetov, poleg tega pa omogo\xc4\x8da servisiranje letala in opremljanje z oro\xc5\xbejem brez zaustavitve, kar skraj\xc5\xa1a \xc4\x8das med poleti. Tudi nizka postavitev kril olaj\xc5\xa1a servisiranje in opremljanje z oro\xc5\xbejem.\n_START_SECTION_\nKasnej\xc5\xa1e nadgradnje\n_START_PARAGRAPH_\nSkozi leta je bilo letalo dele\xc5\xbeno ve\xc4\x8d nadgradenj in posodobitev. Od leta 1978 ima laserski sledilnik Pave Penny za hitrej\xc5\xa1o in zanesljivej\xc5\xa1o identifikacijo lasersko ozna\xc4\x8denih ciljev, od leta 1980 pa sistem za inercijsko navigacijo. Nadgradnja varnostnih sistemov za let pri nizkih vi\xc5\xa1inah in namerilnikov (Low-Altitude Safety and Targeting Enhancement oz. LASTE) je dodala ra\xc4\x8dunalni\xc5\xa1ko podprte namerilnike, avtopilota in sistem za opozarjanje na bli\xc5\xbeino tal. Warthogova elektronika je zdaj zdru\xc5\xbeljiva tudi z o\xc4\x8dali za no\xc4\x8dno gledanje. Leta 1999 je bila izvedena nova nadgradnja, tokrat so letala dobila GPS-sprejemnik in ve\xc4\x8dfunkcijski prikazovalnik, sistem LASTE pa je dobil integriran ra\xc4\x8dunalni\xc5\xa1ki sistem za nadzor nad letom in streljanjem (IFFCC)._NEWLINE_Leta 2005 je bil zagnan projekt Precizni boj (Precision Engagement, PE) nadgradnje celotne flote A-10 z izbolj\xc5\xa1anim sistemom za nadzor ognja, elektronskimi protiukrepi in sistemom za vodenje pametnih bomb. Tako posodobljena letala imajo novo oznako A-10C. Projekt s predvideno ceno 420 milijonov USD je bil kon\xc4\x8dan julija 2011. Druga ve\xc4\x8dja posodobitev, ki je \xc5\xa1e v teku, je podalj\xc5\xa1anje \xc5\xbeivljenjske dobe, v sklopu katere je med drugim na\xc4\x8drtovana zamenjava kril na 242 warthogih, ki naj bi bila kon\xc4\x8dana do leta 2018. 2 milijardi USD vredno pogodbo je dobilo podjetje Boeing, a izvajanje posodobitve ne poteka po na\xc4\x8drtih zaradi zakasnitev proizvajalca, finan\xc4\x8dnih te\xc5\xbeav in negotove prihodnosti flote A-10. Negotovost ogro\xc5\xbea tudi redno posodabljanje programske opreme, ki je klju\xc4\x8dna za komunikacijo z drugimi enotami, s tem pa za delovanje na sodobnem boji\xc5\xa1\xc4\x8du.\n_START_SECTION_\nBarvna shema in oznake\n_START_PARAGRAPH_\nKer A-10 med bojnimi nalogami leti nizko nad tlemi pri podzvo\xc4\x8dni hitrosti, je zanj pomembno, da je nevpadljivo. V desetletijh operativne uporabe je Vojno letalstvo ZDA presku\xc5\xa1alo mnogo razli\xc4\x8dnih barvnih shem, med drugim\xc2\xa0\xc2\xbbara\xc5\xa1idno shemo\xc2\xab\xc2\xa0z vzorcem pe\xc5\xa1\xc4\x8dene, rumene in sivorjave barve, \xc4\x8drno-belo shemo za zimske operacije ter gozdno kamufla\xc5\xbeo s svetlo rjavim, zelenim in rjavim vzorcem. Mnogi so imeli naslikan la\xc5\xbeen pokrov pilotske kabine v temno sivi barvi na spodnji strani, tik za topom, kar naj bi opazovalcem s tal ote\xc5\xbeilo dolo\xc4\x8danje vi\xc5\xa1ine in smeri leta. Pogosto imajo tudi nosne poslikave, kot so usta morskega psa ali merja\xc5\xa1\xc4\x8devi \xc4\x8dekani._NEWLINE_V 1980. in zgodnjih 1990. letih je bila najpogostej\xc5\xa1a barvna shema gozdna kamufla\xc5\xbea, saj so na\xc4\x8drtovalci presodili, da predstavljajo najve\xc4\x8dje tveganje za letalo napadi sovra\xc5\xbenih lovcev z vi\xc5\xa1ine. Po koncu hladne vojne in na podlagi izku\xc5\xa1enj iz zalivske vojne pa je postalo jasno, da je gro\xc5\xbenja ognja s tal ve\xc4\x8dja, zato so bili warthogi prebarvani v dva odtenka sive, s temnej\xc5\xa1im na vrhu in svetlej\xc5\xa1im na dnu, kar zmanj\xc5\xa1uje vidljivost s tal.\n_START_SECTION_\nUvedba\n_START_PARAGRAPH_\nPrva enota, ki je dobila letala A-10, je bilo 355. takti\xc4\x8dno lovsko krilo (355th TFW) Vojnega letalstva ZDA, nastanjeno v zra\xc4\x8dnem opori\xc5\xa1\xc4\x8du Davis-Monthan v Arizoni, marca 1976. Prva enota, ki je dosegla polno bojno pripravljenost, pa je bilo 354. takti\xc4\x8dno lovsko krilo iz opori\xc5\xa1\xc4\x8da Myrtle Beach v Ju\xc5\xbeni Karolini (1978). Postopoma so warthoge uvajali v razli\xc4\x8dnih opori\xc5\xa1\xc4\x8dih v ZDA, Evropi in Ju\xc5\xbeni Koreji. Mnogi lovski piloti, ki tradicionalno dajo veliko na hitrost in izgled svojih letal, novosti niso sprejeli z odobravanjem._NEWLINE_Leta 1987 je bila \xc5\xa1tevilnim warthogom dodeljena nova vloga usmerjanja zra\xc4\x8dnega ognja (Forward Air Control, FAC), ti so dobili oznako OA-10. OA-10 imajo obi\xc4\x8dajno do \xc5\xa1est nosilcev s 70-mm raketami Hydra z dimnimi konicami ali z belim fosforjem za ozna\xc4\x8devanje ciljev. V vseh drugih pogledih so ta letala nespremenjena in imajo kljub novi oznaki enake bojne sposobnosti.\n_START_SECTION_\nZalivska vojna in balkanske vojne\n_START_PARAGRAPH_\nPrvi\xc4\x8d so bili warthogi uporabljeni v boju med zalivsko vojno leta 1991. Uni\xc4\x8dili so ve\xc4\x8d kot 900 ira\xc5\xa1kih tankov, 2000 drugih voja\xc5\xa1kih vozil in 1200 kosov topni\xc5\xa1kega oro\xc5\xbeja, s \xc4\x8dimer so bili dale\xc4\x8d naju\xc4\x8dinkovitej\xc5\xa1a letala, uporabljena v tej vojni. Dosegli so tudi prvi zra\xc4\x8dni zmagi, ko so s topom GAU-8 sestrelili dva ira\xc5\xa1ka helikopterja. Med spopadom so bili sestreljeni \xc5\xa1tirje A-10 in dva OA-10, vsi z raketami zemlja-zrak, \xc5\xa1e trije pa so bili v boju tako po\xc5\xa1kodovani, da so jih morali po vrnitvi v opori\xc5\xa1\xc4\x8da odpisati (nekateri so bili dodatno po\xc5\xa1kodovani ob zasilnem pristanku). Skupno so imeli 95,7-odstotno razpolo\xc5\xbeljivost, izvedli so 8100 bojnih poletov in izstrelili 90\xc2\xa0% vseh raket AGM-65 Maverick, izstreljenih v tem spopadu. Ker so se tako dobro izkazali, je kmalu po koncu zalivske vojne Vojno letalstvo ZDA opustilo zamisel zamenjave A-10 z neposredni zra\xc4\x8dni podpori prirejeno razli\xc4\x8dico lovca F-16._NEWLINE_Med vojnami v nekdanji Jugoslaviji v Bosni in Hercegovini so skupno izstrelili okrog 10.000 30-milimetrskih granat. Med drugim so sodelovali v napadu na srbsko enoto, ki je zasegla te\xc5\xbeko oro\xc5\xbeje iz skladi\xc5\xa1\xc4\x8da OZN v Ilid\xc5\xbei, in uni\xc4\x8dili protiletalski top. Ko je avgusta 1995 zveza NATO za\xc4\x8dela z ofenzivo proti srbskim silam, so A-10 izvajali neposredno zra\xc4\x8dno podporo, konec septembra pa so jih znova prerazporedili v zra\xc4\x8dne patrulje._NEWLINE_Znova so bili A-10 v akciji nad Balkanom leta 1999 kot del Natove operacije Zavezni\xc5\xa1ka sila na Kosovem. Najprej so leteli v podporo iskalnih in re\xc5\xa1evalnih misij, med drugim tudi v znameniti akciji re\xc5\xa1evanja sestreljenega pilota F-117, v kasnej\xc5\xa1ih fazah operacije pa so dobivali vse ve\xc4\x8d nalog napadanja kopenskih ciljev. Prvi uspe\xc5\xa1en napad so izvedli 6. aprila 1999 in ostali v akciji do zaklju\xc4\x8dka spopadov konec junija 1999.\n_START_SECTION_\nVojne v Afganistanu, Iraku in Libiji\n_START_PARAGRAPH_\nV za\xc4\x8detnih fazah ameri\xc5\xa1ke invazije na Afganistan A-10 niso sodelovali, kasneje pa je bilo ve\xc4\x8d eskadrilj vklju\xc4\x8denih v kampanjo proti Talibanom in Al Kaidi. Iz opori\xc5\xa1\xc4\x8d v Afganistanu in Pakistanu so pri\xc4\x8deli delovati marca 2002, sodelovali so denimo v operaciji Anakonda in tudi kasneje v bojih proti ostankom islamskih sil._NEWLINE_20. marca 2003 se je pri\xc4\x8dela ira\xc5\xa1ka vojna, v kateri je \xc5\xbee od za\xc4\x8detka delovalo 60 letal A-10 in OA-10. Iz poro\xc4\x8dila Vojnega letalstva je razvidno, da so imeli warthogi v \xc4\x8dasu vojne 85-odstotno bojno pripravljenost, izstrelili pa so 311.597 granat. V boju je bil sestreljen samo en A-10. Izvedli so tudi 32 poletov, med katerimi so nad Irakom odmetavali propagandno gradivo._NEWLINE_Nadgrajeno razli\xc4\x8dico A-10C so prvi\xc4\x8d uporabili v Iraku v tretji \xc4\x8detrtini leta 2007, v 104. lovski eskadrilji Zra\xc4\x8dne nacionalne garde Marylanda. Digitalna avionika in komunikacijski sistemi so bistveno skraj\xc5\xa1ali \xc4\x8das iskanja in napada na cilj v vlogi neposredne zra\xc4\x8dne podpore. Skupno so warthogi izvedli 32\xc2\xa0% vseh bojnih poletov med operacijama Ira\xc5\xa1ka svoboda in Trajna svoboda._NEWLINE_Med letoma 2009 in 2012 se je \xc5\xa1tevilo bojnih poletov gibalo med 27.800 in 34.500 letno, v prvi polovici leta 2013 pa so izvedli \xc5\xa1e 11.189 poletov v Afganistanu. Od za\xc4\x8detka leta 2006 do oktobra 2013 so izvedli 19\xc2\xa0% vseh akcij neposredne zra\xc4\x8dne podpore, kar je ve\xc4\x8d kot letala F-15E Strike Eagle in B-1B Lancer, a manj kot letala F-16._NEWLINE_Marca 2011 je bila 81. lovska eskadrilja, opremljena z letali A-10, poslana kot del operacije zahodne koalicije Odisejeva zora v Libijo, kjer je sodelovala v napadih na libijske kopenske in morske enote.\n_START_SECTION_\nDruga uporaba\n_START_PARAGRAPH_\n25. marca 2010 je bil en A-10 uporabljen za preskus me\xc5\xa1anice z biogorivom. V poletu nad zra\xc4\x8dnim opori\xc5\xa1\xc4\x8dem Eglin je bila uporabljena me\xc5\xa1anica iz enakih delov standardnega kerozina JP-8 in ri\xc4\x8dkovega olja. 28. junija 2012 je postal A-10 prvo letalo, ki je letelo z novo me\xc5\xa1anico alkoholnega goriva. To gorivo z oznako ATJ (Alcohol-to-Jet) pridobivajo iz celuloze v lesu, papirju, posu\xc5\xa1eni travi in drugih snoveh rastlinskega izvora, ki jo s fermentacijo predelajo v alkohole, te pa v letalsko gorivo._NEWLINE_Leta 2011 je Nacionalna znanstvena fundacija (National Science Foundation, NSF) podelila podiplomski mornari\xc5\xa1ki \xc5\xa1oli Vojne mornarice ZDA 11 milijonov USD vreden projekt za predelavo enega A-10 za raziskave vremena, kot nadomestilo za upokojeno letalo North American T-28 Trojan. Zaradi njegove robustnosti pri\xc4\x8dakujejo, da bo uspe\xc5\xa1no kljuboval ekstremnim razmeram, ki vladajo v nevihtnih oblakih na velikih vi\xc5\xa1inah. Predelano letalo bo predvidoma operativno leta 2017.\n_START_SECTION_\nNa\xc4\x8drti za upokojitev\n_START_PARAGRAPH_\nPrihodnost uporabe letal Fairchild Republic A-10 Thunderbolt II je trenutno negotova, v teku pa je tudi postopno zmanj\xc5\xa1evanje \xc5\xa1tevila aktivnih letal. \xc5\xbde konec 1980. let so nastali prvi na\xc4\x8drti njihove zamenjave z bolj vsestranskimi letali (takrat konkretno predelanimi F-16), a je prevladalo mnenje, da bi ta odlo\xc4\x8ditev utegnila prizadeti takti\xc4\x8dno pripravljenost ameri\xc5\xa1ke vojske._NEWLINE_Znotraj Vojnega letalstva sta se okrog tega vpra\xc5\xa1anja oblikovali dve struji: vrhovni poveljniki \xc5\xbeelijo z upokojitvijo flote A-10 privar\xc4\x8devati denar za nove projekte, predvsem ve\xc4\x8dnamenskega lovca Lockheed Martin F-35 Lightning II, ki naj bi nadomestil A-10 v vlogi neposredne zra\xc4\x8dne podpore. Temu nasprotujejo oficirji ni\xc5\xbejega ranga in kongresniki iz zveznih dr\xc5\xbeav, kjer so letala nastanjena, ki izpostavljajo njegovo izjemno u\xc4\x8dinkovitost in zanesljivost ter vztrajajo, da je zaenkrat nenadomestljiv. Kritiki upokojevanja izpostavljajo tudi visoko in \xc5\xa1e nara\xc5\xa1\xc4\x8dajo\xc4\x8do ceno letal F-35, ki poleg tega trenutno ne bi zmogla opraviti toliko bojnih poletov, kar bi po njihovem mnenju predstavljalo velik korak nazaj v bojni pripravljenosti ameri\xc5\xa1ke vojske._NEWLINE_Rezultat te dolgoletne bitke v ameri\xc5\xa1kem Kongresu so bili razli\xc4\x8dni predlogi o prihodnosti A-10, od podalj\xc5\xa1anja njegove operativne dobe do leta 2028 ali dlje, do takoj\xc5\xa1njega zmanj\xc5\xa1anja flote za skoraj tretjino. Novembra 2013 je bilo v uporabi \xc5\xa1e 320 warthogov ob na\xc4\x8drtu za postopno zmanj\xc5\xa1anje \xc5\xa1tevila na 283 do konca leta 2016, predlogi za hitrej\xc5\xa1e zmanj\xc5\xa1evanje \xc5\xa1tevila pa so bili za fiskalno leto 2015 zavrnjeni.'